作者:貫休
標題:和韋相公見示閑臥
內容:刻形求得相，事事未嘗眠。霖雨方為雨，非煙豈是煙。童收庭樹果，風曳案頭箋。仲虺專為誥，何充雅愛禪。靜嫌山色遠，病是酒杯偏。蜩響初穿壁，蘭芽半出磚。堂懸金粟像，門枕禦溝泉。旦沐雖頻握，融帷孰敢褰。德高群彥表，善植幾生前。修補烏皮幾，深藏子敬氈。扶持千載聖，瀟灑一聲蟬。棋陣連殘月，僧交似大顛。常知生似幻，維重直如弦。餅憶蓴羹美，茶思嶽瀑煎。只聞溫樹譽，堪鄙竹林賢。脫穎三千士，馨香四十年。寬平開義路，淡濘潤清田。哲後知如子，空王夙有緣。對歸香滿袖，吟次月當川。休說慚如揵，堯天即梵天。